苏辙
和子瞻记梦二首
兄従南山来，梦我南山下。
探怀出诗卷，卷卷盈君把。
诗词古人似，弟则吾弟也。
相与千里隔，安得千里马。
携手上南山，不知今乃夜。
晨鸡隔墙唱，欹枕窗月亚。
百语记一词，秋菊悲蛩吒。
此语鲍谢流，平日我不暇。
我本无此诗，嗟此谁所借。
蟋蟀感秋气，夜吟抱菊根。
霜降菊丛折，守根安可存。
耿耿荒苗下，唧唧空自论。
不敢学蝴蝶，菊尽两翅翻。
虫冻不绝口，菊死不绝芬。
志士岂弃友，列女无两婚。